Kuid siin on veel teine aspekt, mis väärib meie tähelepanu. Konstitutsioonikohtud tegelevad väga tihti kaasustega, mis puudutavad riigi põhiseaduslike organite vahelisi suhteid ning funktsioneerimist. Käesoleval ajal on Eesti Vabariigi Riigikohtu põhiseaduslikkuse järelevalve kohtukolleegiumi tegevus piiratud kohtuliku  normikontrolliga. Konstitutsioonikohtu loomine Eestis võimaldaks laiendada praegust pädevust. See on võimalus, mida kaasaegsed demokraatiad on järginud mitte ainult üksikisikute inimõiguste ja põhivabaduste kaitseks, vaid ka selleks, et valimiste protseduur, riigiorganite vaheline pädevusjaotus, referendumite algatamine ja läbiviimine ning põhiseaduslike kriminaalasjade arutamine oleks kooskõlas põhiseadusega. Kui Eesti soovib suurendada põhiseaduslikke garantiisid, on konstitutsioonikohtu loomine vajalik ja see  toob endaga kaasa ka vajaduse välja töötada ja vastu võtta uued normid uusi funktsioone täitvate kohtunike ametisse nimetamiseks.